***Kapor na torte***, v Česku známa pod názvom ***Čápi s mákem***, je súťažná kulinárska reality show vysielaná na TV JOJ a Prima v dvoch sériach v rokoch 2010 – 2011.

Formát
------

Relácia Kapor na torte je spracovaná podľa maďarskej obdoby originálneho formátu, ktorý na Slovensku v tom čase adaptovala TV Markíza ako *Bez servítky* a v Česku Prima ako *Prostřeno!*.

Maďarský formát s podobným názvom Ryba na torte *(Hal a tortán)* vysiela od roku 2008 maďarská televízia TV2. Formát prevzala z britskej stanice Channel 4, kde má program názov *Come Dine With Me*. TV2 bola po spustení relácie obvinená konkurenčnou stanicou RTL Klub z kopírovania, keďže tá vyrába svoj formát *Vacsoracsata* podľa originálnej licencie *Come Dine With Me* od Granada International.

Obsahovo je až na niekoľko detailov totožný s pôvodným. Rozdielom je, že sa v ňom navzájom pohosťujú výlučne celebrity. Účastníci sú vybraní zo sveta šoubiznisu až bulváru.

TV JOJ sa nad formátom zrejme zamýšľala už aj v minulosti. Od februára 2009 má na úrade priemyselného vlastníctva zaregistrovanú ochrannú známku Ryba na torte.

Napriek tomu, že ide o identický projekt, televízia Prima sa rozhodla pre názov Čápi s mákem.

Opis
----

Zostava súťažiacich je založená na kontroverzných slovenských a českých celebritách. Ich úlohou je nielen pohostiť jeden druhého s čo možno najoriginálnejším a najlepším menu, ale aj najlepšie pobaviť a zaujať svojim bývaním. Uvariť jedlo musia pritom v časovom limite. Víťaz získa prémiu 10-tisíc eur (250 000 Kč) na dobročinné účely, ktoré môže venovať na charitu podľa svojho výberu. V 2. sérii bola výhra už len 4-tisíc eur.

Na výkony celebrít mal pôvodne dohliadať profesionál Zdeněk Pohlreich. Ten mal kontrolovať výkony súťažiacich a v závere určiť víťaza. Z plánov však vzvyšlo. Pozíciu tajného arbitra obsadila účastníčka relácie *Prostřeno* Lída Žamberyová.

Súčasťou programu sú aj komentáre k dianiu, ktorých sa ujal v prvej sérii Jan Vágner a v druhej sérii Michal Hudák pre Slovensko a Ján Vondráček pre Česko.

Série
-----

| Séria | Časti | Pôvodne vysielanéSlovensko  | Slot | Stanica |
| --- | --- | --- | --- | --- |
| Premiéra série | Finále série |
|  | **1** | 5 | 30. august 2010 | 3. september 2010 | Pondelok - Piatok 20:15 | TV JOJ |
|  | **2** | 4 | 6. marec 2011 | 27. marec 2011 | Nedeľa 22:00 |

TV Prima odvysielala len dve epizódy z 2. série, 1. diel 3. marca 2011 a druhý – ako posledný 10. marca 2011.

TV JOJ pôvodne avizovala štart 2. série od 3. marca 2011, neskôr zmenila periodicitou na týždennú namiesto dennej, kedy sa malo vysielať od 4. marca o 21:15. Séria nakoniec odštartovala 6. marca o 22:00, 3 dni po premiére na Prime.

Časti
-----

### 1. séria (2010)

| № | # | Názov | PremiéraSlovensko  | Sledovanosť (12 – 54 / 12+)Slovensko  |
| --- | --- | --- | --- | --- |
| Rating / Share (%) (CS 12-54) | Počet divákov (CS 12+) |
| 1 | 1 | Epizóda 1 - Nora Mojsejová | 30. august 2010 | 37,1% | 734-tisíc |
| 2 | 2 | Epizóda 2 - Agáta Hanychová | 31. august 2010 | – | 509-tisíc |
| 3 | 3 | Epizóda 3 - Iveta Bartošová | 1. september 2010 | – | 507-tisíc |
| 4 | 4 | Epizóda 4 - Vlasta Hájek a Zuzana Belohorcová | 2. september 2010 | 23,0% | 449-tisíc |
| 5 | 5 | Epizóda 5 - Dolly Buster a Eva Máziková | 3. september 2010 | 36,4% | 694-tisíc |

### 2. séria (2011)

| № | # | Názov | PremiéraSlovensko  | Sledovanosť (12 – 54 / 12+)Slovensko  |
| --- | --- | --- | --- | --- |
| Rating / Share (%) (CS 12-54) | Počet divákov (CS 12+) |
| 6 | 1 | Epizóda 1 - Marián Zázrivý a Roland „Desperado" Ricco | 6. marec 2011 | – | – |
| 7 | 2 | Epizóda 2 - Robert Rosenberg a Zuzana Hajdu | 13. marec 2011 | – | – |
| 8 | 3 | Epizóda 3 - Barbora Balúchová | 20. marec 2011 | – | – |
| 9 | 4 | Epizóda 4 - Dominika Mesarošová | 27. marec 2011 | 16,6% | – |

1. séria
--------

Rozhodnutie o nasadení relácie sa v televízii zrodilo na poslednú chvíľu. Konkurovať mala programu Talentmania vysielaného na televíziach Markíza a Prima.

V anotácii bol program označený za "najlepšiu kuchársku česko-slovenskú šou". Môže tým odkazovať na Talentmaniu, ktorá dostala prívlastok „najlepšia česko-slovenská šou".

Relácia sa zviditeľnila hlavne kvôli zostave kontroverzných mien známych z bulváru a vďaka sérii ich mediálnych káuz.

Po skončení posledného piateho vydania série odvysielala TV JOJ v závere celej relácie 15 minútový komentár odstúpenej súťažiacej Nory Mojsejovej k celej súťaži a všetkým jej účinkujúcim. Jej prejav sa stal hitom internetu. Na obrazovke TV Prima tento príspevok neodvysielali.

TV JOJ uviedla príhovor 3. septembra 2010, na konci celej šou, a jeho nezostrihanú verziu aj 13. a 14. septembra 2010.

Víťazom prvej série sa stala speváčka Iveta Bartošová.

### Súťažiaci

* Agáta Hanychová
* Eva Máziková
* Nora Mojsejová
* Dolly Buster
* Iveta Bartošová
* Zuzana Belohorcová

### Porota

* Lída Žamberyová – účastníčka relácie *Prostřeno*

### Sledovanosť

Prvá epizóda 1. série odštartovala na TV JOJ s prime-time podielom 32,2 % ako jednoznačný trhový líder v sledovanosti. V 12+ si ho pozrelo 734-tisíc divákov a jeho share sa vyšplhal na 37,6 %. Pritom sezónny priemer JOJ bol len 20,3 %.
Skoro sa vyrovnal aj Talentmanii, ktorej prvú časť sledovalo 756-tisíc ľudí v 12+.

Kvôli vysokým číslam sledovanosti odvysielala TV JOJ prvú epizódu šou krátko na to v repríze 7. septembra 2011, kedy dosiahla podiel na trhu vo výške 31%.

Štvrtá epizóda dosiahla najslabší podiel 23,0 %. Pozrelo si ju 449-tisíc divákov.

V Česku sledovalo prvú epizódu 813 tisíc divákov. Prima dosiahla priemerného podielu na trhu 21,44%. V najsledovanejšej minúte videlo program 1 343 000 ľudí a podiel bol 36,79%. V závere prvého dielu sa stal dokonca lídrom na trhu.

2. séria
--------

V Česku bolo vysielanie programu kvôli nízkej sledovanosti ukončené už po druhej epizóde. Na Prime dosiahol premiérový diel share 11% so 428-tisíc divákmi v druhom – poslednom diele už len 305-tisíc divákov (share 8%).

### Súťažiaci

* Roland „Desperado" Ricco
* Marián Zázrivý
* Robert Rosenberg
* Dominika Mesarošová
* Zuzana Hajdu
* Barbora Balúchová

### Porota

* Lída Žamberyová – účastníčka relácie *Prostřeno*

Referencie
----------

1. 1 2 3 4   *Od Mojsejovej po Bartošovú: Kapor na torte zakonkuruje Talentmanii kontroverznými celebritami (video)* [online]. medialne.trend.sk, 2010-08-18, [cit. 2024-02-25]. Dostupné online.
2. 1 2   *Joj nasadí do súboja s maratónom Talentmanie novinku - Kapra na torte, pripomínajúceho Bez servítky* [online]. medialne.trend.sk, 2010-08-16, [cit. 2024-02-25]. Dostupné online.
3. 1 2   *Joj odhalila dátumy štartov noviniek Tajný sen, 2011, Áno, šéfe! či Bordelári* [online]. strategie.hnonline.sk, 2010-08-18, [cit. 2024-02-25]. Dostupné online.
4. ↑   *Joj odhalila dátumy štartov noviniek Tajný sen, 2011, Áno, šéfe! či Bordelári* [online]. medialne.trend.sk, 2011-02-11, [cit. 2024-02-25]. Dostupné online.
5. ↑   *Šéfka štartuje 6. marca. Kapor na torte pôjde na Joj deň po Prime* [online]. medialne.trend.sk, 2011-02-11, [cit. 2024-02-25]. Dostupné online.
6. ↑   *Joj presúva Áno, šéfe! a Kapra na torte ešte pred ich spustením. Obnovuje tiež Črepiny s hviezdičkou* [online]. medialne.trend.sk, 2011-02-11, [cit. 2024-02-25]. Dostupné online.
7. ↑   *Druhý Kapor na torte pôjde v marci opäť na Joj aj na Prime* [online]. medialne.trend.sk, 2011-02-01, [cit. 2024-02-25]. Dostupné online.
8. ↑   *Čo pozeráme - Kapor na torte* [online]. kultura.sme.sk, 2010-09-09, [cit. 2024-02-25]. Dostupné online.
9. ↑   *Kapor na torte zvíťazil s veľkým náskokom (aktualizované o 12-54)* [online]. medialne.trend.sk, 2010-08-31, [cit. 2024-02-25]. Dostupné online.
10. ↑   *Šok! Mojsejová porazila aj Adelu Banášovú! Panelák zase Ordináciu* [online]. koktail.pravda.sk, 2010-09-08, [cit. 2024-02-25]. Dostupné online.
11. ↑   *Talentmania silnie, Kapor na torte slabne* [online]. medialne.trend.sk, 2010-09-03, [cit. 2024-02-25]. Dostupné online.
12. ↑   *Kuchařskou show Čápi s mákem Prima porazila ČT 1, vidělo ji 813 tisíc lidí* [online]. lupa.cz, 2010-08-31, [cit. 2024-02-25]. Dostupné online. (po česky)
13. ↑   *Pořad Trampoty, nahrazující na TV Prima Čápi s mákem, také netáhne* [online]. mam.cz, 2011-04-08, [cit. 2024-02-25]. Dostupné online. (po česky)

Externé odkazy
--------------

* Oficiálny web
* *Kapor na torte* v Česko-Slovenskej filmovej databáze
* *Čápi s mákem* v Internet Movie Database (po anglicky)
* *Čápi s mákem* vo Filmovej databáze
* *Čápi s mákem* v Kinoboxe